
Samiske graver på Kirkegårdsøya åpnes 

Har de døde fått med seg gjenstander, som kniver og smykker, i gravene på Kirkegårdsøya utenfor Rypefjord? Og er de som ligger der drept, eller døde av epidemier? 

I slutten av måneden skal samiske graver på Kirkegårdsøya i Rypefjord åpnes av arkeologer. Foto: Allan Klo 

Av: TOR KJETIL KRISTOFFERSEN 

Dette er bare noen av spørsmålene arkeolog Asgeir Svestad og hans team skal forsøke å finne svarene på under utgravinger senere denne måneden. 

Samisk gravskikk 

Undersøkelsen er ledd i forskningsprosjektet «Overgangen til kristen samisk gravskikk etter 1600». Siktemålet er å undersøke i hvilken grad den førkristne, samiske gravskikken videreføres på samiske kirkegårder. 

Dette er påvist i noen grad tidligere andre steder i Sameland, blant annet ved bruk av pulk som kiste, svøping av den døde i never, og nedlegging av gravgods. 

Smykker og kniver 

- Jeg har håp om å finne gravgods. Dette er ofte snakk om enkle personlige ting, som kniver og smykker, forklarer Asgeir Svestad til Finnmark Dagblad. Til daglig jobber han ved Institutt for arkeologi ved Universitetet i Tromsø. I slutten av denne måneden leder han arbeidet i Rypefjord. 

Svestad forteller at de døde er begravd i sandgrunn på Kirkegårdsøya. Hvor kompakt og lufttett massen er, avgjør om det er mulig å finne rester av eksempelvis never. 

Dødsriket 

Arkeolog Audhild Schanche fra Nordisk samisk institutt er én av dem som skal være med på utgravingene, og hun forteller at samene i førkristen tid pleide å begrave sine døde i steinurer, i berghuler, eller under store steiner. Det samiske dødsriket lå nemlig under jorda, og de dødes gudinne var underjordisk. 

- Ofte ble de døde begravd i flotte steinrom, hvor det var lagt ned mye arbeid bak, forklarer hun. 

Riksantikvaren har gitt tillatelse til utgravingen, etter at så vel Sametinget som kirkelige myndigheter har vist tommelen opp for prosjektet. 

Riksantikvaren skriver at Kirkegårdsøya, ifølge en kilde fra 1840, skal ha hatt en kirkegård i gammel tid. Dette var før Hammerfest fikk kirke og kirkegård, noe som muligens skjedde på 1600-tallet. 

Fjernet skjelett 

- En del skjeletter skal være fjernet fra Kirkegårdsøya på 1920-tallet, og også etter 2. verdenskrig. Kirkegården er imidlertid ikke plyndret på samme måte som de fleste andre samiske kirkegårder i Finnmark ble det i perioden 1850-1940, fastslår Riksantikvaren. 

- Det var en doktor Ytre i 1920, som tok ut ett skjelett. Det ble sendt til Anatomisk institutt i Oslo for analyse. Dette skjellettet har jeg klart å finne igjen på instituttet, forteller Svestad. 

Han sier dette var en del av datidens raseforskning, som man i våre dager synes er tvilsom, med en god del rasistiske undertoner i forskningen. 

Samisk befolkning 

Kirkegården på Kirkegårdsøya synes å ha eksistert i perioden ca. 1650-1750. 

- Perioden sto sentralt i kristningen av samene. Området synes da i overveiende grad å ha hatt ei samisk befolkning. Den arkeologiske undersøkelsen vil omfatte noen graver, deriblant ei skada grav i forbindelse med Polarbases utvidelse i 2004. 

Avrettet? 

Etter endt undersøkelse vil skjeletter gjenbegraves og gravene tilbakeføres til sine originale utseender, forsikrer Svestad. 

Han anslår at det er om lag 50 graver på øya. 

- Det er noen uklare opplysninger om at de som er begravd på øya er avrettede personer, og folk som har lidd døden av epidemier. Riktigheten av disse påstandene håper vi også få avdekket, sier Svestad. 

